CELEX: 32021D1779
Language: lt
Date: 2021-10-05 00:00:00
Title: Tarybos įgyvendinimo sprendimas (ES) 2021/1779 2021 m. spalio 5 d. kuriuo iš dalies keičiamas Įgyvendinimo sprendimas 2009/1013/ES, kuriuo Austrijos Respublikai toliau leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 straipsnio

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 360/120
               
            
         TARYBOS ĮGYVENDINIMO SPRENDIMAS (ES) 2021/1779
         2021 m. spalio 5 d.
         kuriuo iš dalies keičiamas Įgyvendinimo sprendimas 2009/1013/ES, kuriuo Austrijos Respublikai toliau leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos įgyvendinimo sprendimu 2009/1013/ES (2) Austrijos Respublikai (toliau – Austrija) buvo leista taikyti specialią priemonę, kuria nukrypstama nuo Direktyvos 2006/112/EB (toliau – speciali priemonė). Po kelių pratęsimų šis leidimas nustos galioti 2021 m. gruodžio 31 d.;
                  
               
                     (2)
                  
                  
                     168a straipsnis į Direktyvą 2006/112/EB buvo įtrauktas Tarybos direktyva 2009/162/ES (3), siekiant, kad būtų atskaitoma tik už tą faktinio naudojimo dalį, kuri susijusi su verslo tikslais, ir taip veiksmingiau taikyti principą, pagal kurį atskaita galima tik tada, kai atitinkamos prekės ir paslaugos naudojamos apmokestinamojo asmens verslo tikslais. Sprendimo 2009/1013/ES 1 straipsnis buvo iš dalies pakeistas siekiant įtraukti nuorodą į Direktyvos 2006/112/EB 168a straipsnį. Todėl Įgyvendinimo sprendimo 2009/1013/ES pavadinime taip pat turi būti nuoroda į Direktyvos 2006/112/EB 168a straipsnį;
                  
               
                     (3)
                  
                  
                     šia specialia priemone nukrypstama nuo Direktyvos 2006/112/EB 168 ir 168a straipsnių, kuriuose reglamentuojama apmokestinamųjų asmenų teisė atskaityti pridėtinės vertės mokestį (PVM), mokėtiną už jų apmokestinamiesiems sandoriams patiektas prekes ir suteiktas paslaugas. Šia specialia priemone siekiama nesuteikti teisės atskaityti PVM už prekes ir paslaugas, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai;
                  
               
                     (4)
                  
                  
                     specialios priemonės tikslas – supaprastinti apmokestinimo PVM ir PVM surinkimo tvarką. Poveikis galutinio vartojimo etape mokėtinų mokesčių sumai yra tik nedidelis;
                  
               
                     (5)
                  
                  
                     Austrija raštu, kurį Komisija užregistravo 2021 m. kovo 19 d., paprašė leidimo toliau taikyti šią specialią priemonę (toliau – prašymas);
                  
               
                     (6)
                  
                  
                     pagal Direktyvos 2006/112/EB 395 straipsnio 2 dalies antrą pastraipą, Komisija 2021 m. balandžio 7 d. raštais perdavė prašymą kitoms valstybėms narėms. 2021 m. balandžio 8 d. raštu Komisija pranešė Austrijai turinti visą informaciją, kuri yra būtina prašymui įvertinti;
                  
               
                     (7)
                  
                  
                     Austrijos teigimu, speciali priemonė pasitvirtino esanti labai veiksminga siekiant supaprastinti PVM surinkimą ir užkirsti kelią mokesčių slėpimui ir vengimui. Priemone sumažinama įmonėms ir mokesčių administratoriui tenkanti administracinė našta, nes nereikia stebėti, kaip vėliau naudojamos prekės ir paslaugos, kurias įsigyjant nesuteikta teisė į atskaitą. Todėl Austrijai turėtų būti leista toliau taikyti šią specialią priemonę dar vieną ribotą laikotarpį – iki 2024 m. gruodžio 31 d.;
                  
               
                     (8)
                  
                  
                     jeigu Austrija mano, kad priemonės taikymą būtina pratęsti po 2024 m., iki 2024 m. kovo 31 d. ji turėtų pateikti Komisijai prašymą kartu su specialios priemonės taikymo ataskaita, į kurią turėtų būti įtraukta taikomos padalijimo normos peržiūra;
                  
               
                     (9)
                  
                  
                     speciali priemonė neturės neigiamo poveikio Sąjungos nuosaviems ištekliams iš PVM;
                  
               
                     (10)
                  
                  
                     todėl Įgyvendinimo sprendimas 2009/1013/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas 2009/1013/ES iš dalies keičiamas taip:
            
                        (1)
                     
                     
                        pavadinimas pakeičiamas taip:
                        „2009 m. gruodžio 22 d. Tarybos įgyvendinimo sprendimas 2009/1013/ES, leidžiantis Austrijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių“;
                     
                  
                        (2)
                     
                     
                        1 ir 2 straipsniai pakeičiami taip:
                        
                           „1 straipsnis
                           Nukrypstant nuo Direktyvos 2006/112/EB 168 ir 168a straipsnių, Austrijos Respublikai leidžiama visiškai nesuteikti teisės į prekėms ir paslaugoms taikomo pridėtinės vertės mokesčio (PVM) atskaitą, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai.
                        
                        
                           2 straipsnis
                           Šis sprendimas nustoja galioti 2024 m. gruodžio 31 d.
                           Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas ne vėliau kaip 2024 m. kovo 31 d.
                           Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
                        
                     
                  
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Austrijos Respublikai.
         
         
            Priimta Liuksemburge 2021 m. spalio 5 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  OL L 347, 2006 12 11, p. 1.
         
            (2)  2009 m. gruodžio 22 d. Tarybos įgyvendinimo sprendimas 2009/1013/ES, leidžiantis Austrijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 straipsnio (OL L 348, 2009 12 29, p. 21).
         
            (3)  2009 m. gruodžio 22 d. Tarybos direktyva 2009/162/ES, iš dalies keičianti Direktyvos 2006/112/EB dėl pridėtinės vertės mokesčio bendros sistemos įvairias nuostatas (OL L 10, 2010 1 15, p. 14).